
Comunicat de presă

10 septembrie 2026

Scriitorul suedez Malte Persson, distins cu Premiul „Marin Sorescu” 2026, acordat de ICR Stockholm
Scriitorul suedez Malte Persson este laureatul Premiului „Marin Sorescu” 2026, oferit de Institutul Cultural Român de la Stockholm și ajuns, anul acesta, la cea de-a XVIII-a ediție.
Premiul, în valoare de 40.000 de coroane suedeze (SEK), este însoțit de un trofeu personalizat și va fi decernat sâmbătă, 26 septembrie 2026, de la ora 14:00, la standul EUNIC din cadrul Târgului de Carte de la Göteborg – Bokmässan, unul dintre cele mai importante evenimente editoriale și literare din Scandinavia. Trofeul îi va fi înmânat scriitorului Malte Persson de directorul adjunct al ICR Stockholm, Mihai Firică. 
Juriul ediției din acest an, format din scriitorii Björn Apelkvist (președinte), Bengt Berg și Dorina Brândușa Landén, l-a desemnat pe Malte Persson laureat al ediției 2026, cu următoarea motivație: „Premiul «Marin Sorescu» 2026 îi este acordat lui Malte Persson, care, dintr-o perspectivă apropiată de cotidian, curioasă și atentă, surprinde întrebări filosofice și existențiale, determinând cititorul să zâmbească, să simtă și să reflecteze. Poezia sa revine asupra singurătății omului, asupra trecerii necruțătoare a timpului și asupra contrastului dintre idei și realitatea imperfectă – toate exprimate cu o claritate umană și poetică și cu o subtilitate ingenioasă care amintesc de opera lui Marin Sorescu”, informează ICR Stockholm.

Malte Persson (n. 1976) este poet, prozator, autor de literatură pentru copii, traducător, eseist, cronicar și critic literar suedez. Originar din Göteborg și stabilit în prezent la Berlin, este una dintre vocile distincte ale literaturii suedeze contemporane, remarcat pentru inventivitatea formală, virtuozitatea lingvistică și libertatea cu care trece de la forme poetice clasice la experiment. A debutat în 2002 cu volumul de proză Livet på den här planeten. A publicat numeroase volume de poezie, precum Apolloprojektet (2004), Dikter (2007), Underjorden (2011), Till dikten (2018), Undergången (2021) și Skapelser (2024). Volumul Underjorden, construit ca un ciclu de sonete inspirate de metroul din Stockholm, este una dintre cărțile care i-au consolidat reputația. Ca prozator, a publicat, între altele, romanul istoric Edelcrantz förbindelser (2008), nominalizat la prestigiosul Augustpriset, precum și Om Ofissim (2016). Este, de asemenea, o prezență constantă în presa culturală suedeză și desfășoară o importantă activitate de traducător.

Opera sa a fost recompensată cu numeroase premii și distincții, între care Göteborgs-Postens litteraturpris, Karin Boyes litterära pris, Karl Vennbergs pris, Tegnérpriset, Lennart Hellsing-priset, De Nios översättarpris, Gerard Bonniers Lyrikpris, Rausingpriset al Universității din Lund și Sten A Olsson Foundation Culture Scholarship.
O relație îndelungată cu literatura română

Relația lui Malte Persson cu literatura română și cu Institutul Cultural Român de la Stockholm se întinde pe aproape două decenii.

În 2008, a participat la prima ediție a Atelierului de traducere româno-suedez inițiat de ICR Stockholm, alături de poeți suedezi și români, între care Ida Börjel, Kristofer Flensmarck, Kajsa Sundin, Adela Greceanu, Claudiu Komartin, Dan Sociu și Elena Vlădăreanu. Rezultatele atelierului au fost prezentate public și publicate în reviste literare.

Un loc important în activitatea sa critică îl ocupă opera lui Mircea Cărtărescu. Malte Persson a publicat de-a lungul anilor texte și cronici despre cărți precum Orbitor, Jurnal, Levantul și Melancolia, contribuind la receptarea scriitorului român în spațiul cultural suedez. În 2010, la ICR Stockholm, a susținut o prelegere consacrată operei lui Mircea Cărtărescu, iar în 2019, la Târgul de Carte de la Göteborg, a moderat un dialog cu scriitorul român în cadrul unui eveniment dedicat romanului Solenoid.
Malte Persson este familiarizat și cu opera lui Marin Sorescu în traducere suedeză, printre care volumul Erratum till paradiset, în selecția și traducerea lui Dan Shafran.
Un premiu cu tradiție în literatura suedeză

Înființat în 2007 de Institutul Cultural Român de la Stockholm, Premiul „Marin Sorescu” a devenit una dintre distincțiile literare reprezentative acordate de ICR în spațiul cultural suedez.

Prestigiul premiului este confirmat de laureații edițiilor precedente: Steve Sem-Sandberg (2007), Nina Burton (2008), Peter Handberg (2009), Carl-Johan Malmberg (2010), Karin Johannisson (2011), Aris Fioretos (2012), Marie Silkeberg (2013), John Swedenmark (2014), Helena Eriksson (2015), Kristoffer Leandoer (2016), Madeleine Gustafsson (2017), Kjell Espmark (2018), Cecilia Hansson (2019), Lasse Söderberg (2020), Bengt Berg (2023), Agnes Gerner (2024) și Henrik Nilsson (2025).

Prin acordarea Premiului „Marin Sorescu” 2026 lui Malte Persson, ICR Stockholm continuă o tradiție care promovează dialogul dintre literatura română și cea suedeză și pune în valoare autori ale căror opere se disting prin libertate intelectuală, originalitate, umor și profunzime umană.

În cadrul ceremoniei de la Göteborg, Björn Apelkvist, președintele juriului, va prezenta personalitatea și opera lui Marin Sorescu și va susține laudatio în numele juriului, iar Malte Persson va vorbi despre propria sa activitate literară și despre legătura sa cu literatura română.

Ediția din 2026 are o semnificație suplimentară, desfășurându-se în anul în care Institutul Cultural Român de la Stockholm marchează 20 de ani de activitate.

